# 

JAVNI POZIV ZA PREDLAGANJE PROGRAMA JAVNIH

POTREBA U KULTURI GRADA ZAGREBA ZA 2025. GODINU

**UPUTE ZA PRIJAVITELJE S POSEBNIM ODNOSNO DODATNIM KRITERIJIMA ZA PROGRAME I PROJEKTE**

**MUZEJSKA DJELATNOST**

**I.**

**NAPOMENA:**

U 2025. godini putem Javnog poziva financirat će se su dva nova programa;

Međusektorske koprodukcije i projektna partnerstva (programi suradnje između različitih aktera kulturnog sektora)

Pojedinačna gostovanja stranih umjetnika u Zagrebu (gostovanja koja nisu dio drugih prijavljenih programa npr. festivala, manifestacija i sl.)

**Putem Javnog poziva za predlaganje Programa javnih potreba u kulturi Grada Zagreba za 2025. godinu (nadalje: Javni poziv) u muzejskoj djelatnosti financirat će se sljedeći programi:**

* **IZLOŽBE** (iz područja kulture i umjetnosti te izložbe kojima se obrađuje i prezentira kulturna baština, a koje stručno i znanstveno obrađuju građu te prezentiraju nova saznanja - studijske, tematske, retrospektivne, informativne, monografske, skupne i dr.).
* **STRUČNE PUBLIKACIJE** (stručne i monografske publikacije, zbornici i godišnjaci, stručni katalozi i slično)
* **UMJETNIČKE I DRUGE ZBIRKE - DONACIJE GRADU ZAGREBU I OTKUPLJENE ZBIRKE**
* **AKCIJE I MANIFESTACIJE**
* **EDUKACIJSKI I ANIMATORSKI PROGRAMI** (vodstva, predavanja, radionice, didaktičke izložbe i sl.)
* **MEĐUSEKTORSKE KOPRODUKCIJE I PROJEKTNA PARTNERSTVA** (programi suradnje između različitih aktera kulturnog sektora)
* **POJEDINAČNA GOSTOVANJA STRANIH UMJETNIKA U ZAGREBU (**gostovanja koja nisu dio drugih prijavljenih programa npr. festivala, manifestacija i sl.)
* **OSTALI PROGRAMI** (digitalne platforme i repozitoriji digitalizirane građe, uključujući stručnu obradu dokumentacije te drugi programi)
* **VIŠEGODIŠNJI PROGRAMI I PROJEKTI**

**II.**

**Programi muzejske djelatnosti vrednuju se sukladno općim kriterijima, posebnim kriterijima za programe te dodatnim kriterijima za višegodišnje programe.**

## OPĆI KRITERIJI:

1. RELEVANTNOST PROGRAMA
   1. Usklađenost programa s ciljevima i prioritetima Javnog poziva
   2. Umjetnička i/ili društvena relevantnost programa, uključujući relevantnost programa za grad Zagreb
2. KVALITETA PROGRAMA
   1. Kvaliteta predloženog kulturno-umjetničkog sadržaja, odnosno sadržajna vrijednost predloženog programa
   2. Koncepcijska cjelovitost, koherentnost i utemeljenost
   3. Autentičnost ili originalnost programa, njegova aktualnost te inventivnost u pristupu
3. PRISTUP, DOSTUPNOST I VIDLJIVOST
   1. Dostupnost programa krajnjim korisnicima (pristupačnost cijena, pristupačnost prostora, broj i mjesta izvedbi, distribuiranost izdanja i slično)
   2. Primjerenost i kvaliteta plana promocije programa i komunikacija s javnošću, odnosno plana distribucije
4. KVALITETA FINANCIJSKOG PLANA
   1. Uravnoteženost plana i ravnomjerna distribucija troškova
   2. Diversifikacija izvora financiranja (iskazani prihodi iz drugih izvora osim Grada Zagreba)
   3. Primjerenost i jasnoća planiranih troškova (uključujući i jasan prikaz troškova za koje se potpora traži putem ovog Javnog poziva)
5. ISKUSTVA I REFERENCE
   1. Reference angažiranih umjetnika, autora, izvođača i drugih izvoditelja aktivnosti (osim za programe čiji je cilj afirmacija mlađih i/ili manje poznatih umjetnika i autora)
   2. Stručni i organizacijski kapaciteti prijavitelja te relevantno iskustvo u djelatnosti odnosno području za koji se program prijavljuje
   3. Odgovarajuće reference programskih voditelja, urednika, kustosa, selektora, članova žirija, članova savjeta galerija i sl.
   4. Kontinuitet kvalitete i profiliranosti programa (osim za nove programe)
6. KVALITETA PRIJAVE
   1. Jasnoća prijavnice i popratne dokumentacije
   2. Razrađenost i provedivost plana programskih aktivnosti
   3. Razrađenost i primjerenost plana aktivnosti promocije programa
   4. Realnost, razrađenost i uravnoteženost financijskog plana te njegova usklađenost s planom aktivnosti

**POSEBNI KRITERIJI**

### Izložbe

* Primjena interdisciplinarnog i multidisciplinarnog pristupa u kreiranju i provedbi programa te korištenje inovativnih tehnologija i tehničkih rješenja
* Prikladnost mjesta održavanja, prostora i vremena trajanja

### Stručne publikacije

* Osiguravanje javne dostupnosti stručnih visoko vrijednih publikacija, serijskih i monografskih izdanja, izložbenih kataloga i drugih stručnih publikacija
* Kontinuitet nakladničke serije
* Publiciranje sadržaja u otvorenom pristupu (digitalni sadržaji)

### Umjetničke i druge zbirke - donacije Gradu Zagrebu i otkupljene zbirke

* doprinos očuvanosti i estetičkoj, umjetničkoj, kulturno-povijesnoj, edukativnoj, obrazovnoj, dokumentarnoj i sličnoj vrijednosti sadržaja zbirke
* kvaliteta i način prezentacije, izlaganja i promocije ambijentalnih i memorijalnih zbirki i zbirki izvan stalnih postava muzeja koje promiču vrijednost cjeline i izvornoga ambijenta te doprinose očuvanju izvornih, autentičnih gradskih prostora i sjećanja na zagrebačke umjetnike, povijesne osobe, donatore i kolekcionare

Akcije i manifestacije

* Razvoj otvorenog dijaloga i interaktivnog odnosa s posjetiteljima
* Predviđeni učinci razvoja publike

### Edukacijski i animatorski programi

* Aktivno uključivanje građana, osobito marginaliziranih i ranjivih društvenih skupina
* Predviđeni učinci razvoja publike
* Suradnja s odgojno-obrazovnim, znanstvenim i kulturnim ustanovama te s organizacijama civilnoga društva

Međusektorske koprodukcije i projektna partnerstva

* Prioritet će imati koprodukcije i suradnja aktera nezavisne scene s ustanovama u kulturi kojima je osnivač Grad Zagreb
* Doprinos dugotrajnoj suradnji između javnog i civilnog sektora i razvijanje dugoročnih odnosa suradnje

Pojedinačna gostovanja stranih umjetnika u Zagrebu koji nisu dio drugih prijavljenih programa

* Međunarodni značaj programa i pojedinaca koji gostuju u Zagrebu
* Prioritet će imati programi koji uključuju rad s lokalnom umjetničkom scenom
* Poticanje inovativnih i suvremenih metoda rada
* Relevantnost i prepoznatljivost gostujućeg umjetnika

### Ostali programi (digitalne platforme i repozitoriji digitalizirane građe te drugi programi)

* Otvorenost, dostupnost i pristupačnost građe za širu javnost
* Kulturni i povijesni značaj građe

**DODATNI KRITERIJI ZA VIŠEGODIŠNJE PROGRAME I PROJEKTE**

1. Jasnoća, koherentnost i provedivost Plana razvoja programa/projekta
2. Utjecaj višegodišnjeg financiranja na mogućnosti realizacije programa/projekta
3. Utjecaj višegodišnjeg financiranja na stabilnost i razvoj predlagatelja programa/projekta
4. Doprinos projekta/programa razvoju dugotrajnih partnerstava i suradnji

Višegodišnje financiranje može se odobriti za razdoblje do najviše **3 godine**, i to za programe koji se već kontinuirano odvijaju 5 ili više godina, odnosno za nove projekte koji se zbog kompleksnosti i zahtjevnosti provode kroz više godina (i to: istaknuti i profilirani festivali i druge manifestacije, cjelogodišnji programi nezavisnih galerija, izvedbenih i kinoprikazivačkih dvorana, klubova i sličnih prostora u kojima se redovito održavaju javni programi, programi koji se odvijaju u obliku redovitog pružanja javnih usluga u kulturi, a koje su za krajnje korisnike besplatne). Prekid u odvijanju programa uzrokovan nužnim epidemiološkim mjerama radi zaštite za vrijeme proglašene epidemije COVID-19 neće se smatrati diskontinuitetom u smislu ovog Javnog poziva.

Za programe i projekte za koje je zatraženo višegodišnje financiranje može se odobriti godišnje ili jednokratno financiranje.

**III**

**Prijave se podnose isključivo elektroničkim putem na odgovarajućem obrascu e-prijavnice koji je dostupan na službenim stranicama Grada Zagreba: www.zagreb.hr**

**Uz svaku elektronički popunjenu e-prijavnicu potrebno je učitati, odnosno pohraniti dokumentaciju u digitalnom obliku:**

**OBVEZNI PRILOZI**

1) Detaljan opis programa koji sadrži sve podatke za procjenu prijave, a osobito:

* + opis i plan provedbe aktivnosti
  + reference angažiranih umjetnika, autora, izvođača i drugih izvoditelja
  + opis partnera i njihovih uloga (ako je primjenjivo)
  + plan promocije programa, komunikacije s javnostima odnosno plan distribucije
  + organizacijski tim
  + i druge važne informacije

1. Obavijest o razvrstavanju poslovnog subjekta prema NKD-u
2. Ugovor o vođenju transakcijskog računa ili dio izvatka na kojem se vidi IBAN transakcijskog računa i podaci o vlasniku računa ili potvrda Banke

**Uz navedenu obveznu dokumentaciju za sve prijave prijavitelj je dužan priložiti i dodatne obvezne priloge**:

1. za višegodišnje programe i projekte:
   1. plan razvoja programa/projekta koji se odnosi na cijelo razdoblje za koje se traži financiranje, a koji sadrži sve bitne odrednice (ciljevi, rezultati, glavne aktivnosti, način provedbe, osnovna strategija promocije i komunikacije i druge važne informacije)
   2. okvirni financijski plan za preostalo razdoblje (za razdoblje nakon godine za koju je raspisan ovaj Javni poziv)

**OSTALI PRILOZI**

Uz obvezne priloge prijavitelj može priložiti i **ostale priloge**, primjerice potvrde, likovna rješenja, skice, vizualizacije i drugo (dostavljaju se u pdf. formatu kako je naznačeno u prijavnici, a u slučaju nemogućnosti objedinjavanja u jedan pdf. prilozi se mogu učitati u zip datoteci).